अभ्यास मैच : भारतीय बल्लेबाजों का जोरदार जवाब, मैच ड्रॉ  
भारत और क्रिकेट आस्ट्रेलिया अध्यक्ष एकादश टीम के बीच मानुका ओवल मैदान पर खेला गया दो दिवसीय अभ्यास मैच हार-जीत के फैसले के बगैर समाप्त हुआ।
भारत और क्रिकेट आस्ट्रेलिया अध्यक्ष एकादश टीम के बीच मानुका ओवल मैदान पर खेला गया दो दिवसीय अभ्यास मैच हार-जीत के फैसले के बगैर समाप्त हुआ। भारत ने मैच के दूसरे दिन शुक्रवार को अपनी पहली पारी में छह विकेट पर 320 रन बनाकर अच्छा संकेत दिया।   अंजिक्य रेहाने (3) और विराट कोहली (1) को छोड़कर बाकी के बल्लेबाजों ने अपना रंग दिखाया और सम्मानजनक पारियां खेलीं। गौतम गम्भीर ने 35, कप्तान राहुल द्रविड़ ने 45, सचिन तेंदुलकर ने 92, वीवीएस लक्ष्मण ने 57 और रोहित शर्मा ने 56 रनों की नाबाद पारी खेली।   वृद्दिमान साहा 23 रन  बनाकर नाबाद लौटे। सचिन ने अपनी 132 गेंदों की पारी में 15 चौके लगाकर तेज पिचों पर अच्छी बल्लेबाजी के संकेत दिए। कोहली का सस्ते में आउट होना उतना चिंताजनक नहीं क्योंकि वह जुलाई से ही अच्छे फार्म में हैं।   इससे पहले, मैच के पहले दिन गुरुवार को क्रिकेट ऑस्ट्रेलिया अध्यक्ष एकादश टीम ने भारतीय गेंदबाजों की जबरदस्त धुनाई करते हुए 6 विकेट पर 398 रन बना लिए थे। 86 ओवर की बल्लेबाजी के बाद अपनी पारी घोषित करने वाली बोर्ड अध्यक्ष एकादश टीम के लिए सलामी बल्लेबाज वेस राबिन्सन ने 143 रनों की शानदार पारी खेली जबकि टॉम कूपर 182 रनों पर नाबाद लौटे। कूपर और राबिन्सन ने तीसरे विकेट के लिए 226 रन जोड़े। भारत की ओर से उमेश यादव ने तीन सफलता हासिल की। प्रज्ञान ओझा को दो सफलता मिली।